Broj: 711-I-2469-M-465/22-02-23

Zagreb, 9. prosinca 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka i Aleksandre Jozić-Ileković, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Nataše Radin Trifunović, predsjednice Uprave trgovačkog društva Montraker d.o.o.**, za davanjem mišljenja Povjerenstva,na 196. sjednici održanoj dana 9. prosinca 2022. daje sljedeće

**MIŠLJENJE**

1. **Temeljem odredbe članka 7. točke d) ZSSI-a, obveznica Nataša Radin Trifunović, predsjednica Uprave trgovačkog društva Montraker d.o.o., ne može pored plaće koju prima za obnašanje navedene dužnosti primiti božićnicu, regres za godišnji odmor i druge dodatne naknade.**
2. **Ukoliko bi obveznica, pored profesionalnog obnašanja dužnosti iz točke I. ove izreke, privremeno i povremeno obavljala računovodstvene poslove u trgovačkom društvu Montraker d.o.o. do 8-10 sati tjedno, koji ne spadaju u poslove predsjednice Uprave trgovačkog društva Montraker d.o.o., mogla bi temeljem njihova obavljanja ostvarivati dodatne naknade, ako bi obavljanje navedenih poslova bilo utvrđeno njenim ugovorom o radu te bi obveznica imala odgovarajuću stručnu spremu i radno iskustvo utvrđeno posebnim propisima i općim aktima trgovačkog društva Montraker d.o.o.** **za obavljanje istih poslova, jer u tom slučaju dodatne naknade ne bi bile primljene povodom obnašanja javne dužnosti.**

Obrazloženje

Zahtjev za davanjem mišljenja Povjerenstva podnijela je obveznica Nataša Radin Trifunović, predsjednice Uprave trgovačkog društva Montraker d.o.o. U knjigama ulazne pošte Povjerenstva zahtjev je zaprimljen 5. prosinca 2022. pod poslovnim brojem 711-U-9081-M-465/22-01-2, povodom kojeg se vodi predmet broj M-465/22.

Člankom 3. stavkom 1. točkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu odredbi navedenog Zakona. Uvidom u sudski registar Trgovačkog suda u Pazinu utvrđeno je da su članovi trgovačkog društva Montraker d.o.o. Općina Vrsar – Orsera i Općina Funtana - Fontane, slijedom čega je Nataša Radin Trifunović, povodom obnašanja dužnosti predsjednice Uprave navedenog trgovačkog društva, obveznica u smislu ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu traži mišljenje ima li pravo na dodatne naknade (regres, božićnica i sl.) ako bi uz poslove predsjednice Uprave trgovačkog društva Montraker d.o.o. u istom društvu obavljala računovodstvene poslove 8 do 10 sati tjedno te bi to bilo uređeno aneksom ugovora o radu. Također postavlja upit s kim može sklopiti navedeni aneks.

Člankom 5. stavkom 1. točkom 2. ZSSI-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 9. stavkom 1. ZSSI-a propisano je da ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes. Stavkom 2. istoga članka Zakona propisano je da ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba ili poslodavaca kod kojih je bio u radnom odnosu u posljednje dvije godine prije stupanja na dužnost.

Obveznica Nataša Radin Trifunović, predsjednica Uprave trgovačkog društva Montraker d.o.o., sukladno članku 7. točki d) ZSSI-a, ne može pored plaće koju prima za obnašanje navedene dužnosti ostvarivati druge primitke, kao što su isplate božićnice, regresa za godišnji odmor, dara za dijete, nagrade (bonusa) za ostvarene rezultate poslovanja i druge oblike dodatnog nagrađivanja, kao niti uplate u dobrovoljni mirovinski fond, dodatno zdravstveno osiguranje, životno osiguranje i sl., jer se ovi primici isplaćeni uz plaću ne mogu smatrati plaćom obveznika, već dodatnom naknadom za obnašanje javne dužnosti.

Međutim, ukoliko bi obveznica, pored profesionalnog obnašanja dužnosti predsjednice Uprave trgovačkog društva Montraker d.o.o., u istom trgovačkom društvu obavljala privremeno i povremeno računovodstvene poslove do 8-10 sati tjedno, koji ne spadaju u poslove predsjednice Uprave trgovačkog društva Montraker d.o.o., mogla bi temeljem njihova obavljanja ostvarivati dodatne naknade, ako bi obavljanje navedenih poslova bilo utvrđeno njenim ugovorom o radu te bi obveznica imala odgovarajuću stručnu spremu i radno iskustvo utvrđeno posebnim propisima i općim aktima trgovačkog društva Montraker d.o.o. za obavljanje istih poslova, jer u tom slučaju dodatne naknade ne bi bile primljene povodom obnašanja javne dužnosti iz članka 7. točke d) ZSSI-a.

Naposljetku se obveznici ukazuje da, sukladno članku 9. ZSSI-a, ne može samostalno odlučivati o tome je li opravdano da pored profesionalnog obnašanja javne dužnosti privremeno i povremeno obavlja računovodstvene poslove u trgovačkom društvu Montraker d.o.o. te da u obavljanju poslova predsjednice Uprave ne bi mogla odlučivati o ostvarivanju prava iz radnog odnosa koja bi imala kao zaposlenica trgovačkog društva, već bi o navedenom trebalo odlučiti drugo tijelo tog društva.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Nataša Radin Trifunović, elektroničkom dostavom
2. Objava na internetskoj stranici Povjerenstva
3. Pismohrana